Tydens sy Manchester United dae het Ronaldo die wêreld se oë op hom gehad en op 24-jarige ouderdom het hy na Real Madrid beweeg. Daardie tyd was sy oordrag koste €94m (±R1.46bn), en het hy sy ding by sy nuwe span gedoen. Aan die begin was dit ŉ bietjie voel-voel soos hy sy voete vind, maar toe hy eers gemaklik is was daar geen keer aan hom nie. Maar CR7 bly mos nie vir altyd die jongman wat hy eens was nie en in 2016, so om en by die tyd dat hy 30 is, het Real Madrid dit bekend gemaak dat Ronaldo te koop is.
Perez is baie bewus van sy én sy klub se beeld wat na buite gestuur word en dit blyk te wees dat CR7 nie meer in daardie beeld pas nie. Vroeër hierdie jaar was Ronaldo vir vyf wedstryde geskors, en die klub het nie méér gedoen om die skorsing te vereffen of te betwis nie. Verder het dit ook aan die lig gekom dat die hoë koppe by die klub herstruktureringsplanne opgestel het wat nie vir Ronaldo insluit nie. En hy is ŉ speler wat, na nege seisoene, 450 doele vir Real Madrid geskiet het, vier Champions League titels gewen het, en vier Ballon d’Or toekennings gewen het.
Vir Ronaldo is dit ook sy grootste tree in die onbekende en verlaat hy ŉ liga en klub wat hy sy eie gemaak het. Daar is nie meer baie jare oor vir Ronaldo om nog te speel nie, maar daar is ook nie ŉ manier dat hy agteroor gaan sit en sy aftrede met ope arms gaan verwelkom nie. Hy gaan speel tot hy nie meer kan nie en selfs dan sal hy dit ontken.